Document ID: /fineweb-2-swissfilter-quality_10-filterrobots/filtered/01798.jsonl.gz/2117

S git z Baasel e Schildli, ganz glai und ganz fyyn
Druff stoosst ain sy Weeloo – s wiirggt scho fascht intim.
Ooni Luppe gseet s kaine – me faart draa verbyy
Dasch sicher au d Absicht vom Wessels derbyy.
D SBB-Chefin, d Frau Ribar het dänggt,
zem Maserati gäbt s der Parkblatz grad gschänggt.
Und s Sagg-Gäld verdient si z Angola derzue
Entglaisige het unsri Baan doch scho gnue .
Isch aine e bornierte, ganz aarme Dropf ,
No sait me, dä haigi e Brätt vor em Kopf.
Hit isch es kai Brätt me - denn die Funggtion
ibernimmt jetz bi jedem s Mobil-Deelefoon.
Luegsch im Kim Jung Un sy Fryyse so aa
No wuurdsch nit grad saage – dasch e Bombe dä Maa.
Und glyych – an der Olympiade, do wänn si en haa
Ass är deert Lawine statt Lyt spränge kaa.
Y haa im Kindsgi zem Frailain gsait : Sii,
Wenn yych emool grooss bii no hyyroot y Dii !
Jetz rauf y mer d Hoor und dängg : mai, daas wär der Clou,
Das Frailain verzaig mi und saagi „me too“.
Der Baanhoof wiird rauchfrei – nur wiird me nit biesst
Wenn aine deert inne sy Gräbsfuetter gniesst.
Verbotte wiird alles – kain haltet sich draa
Das gseesch au de Weeloo am Spaalebäärg aa.
D Leuthardt will nimmi – y saag nur oh Schregg
Wäär zaigt is jetz wyter die moodische Regg.
Y dängg an d Frau Ackermaa – no wär si ewägg
Nur kimmeret die sich um d Moode e Drägg.
Y mach mi Faasnacht nit eppe fir Gäld
Nai – numme fir myy ; nit fir die ganz Wält.
Y pfyff uf das Eerb do vo däre Kultur
Do bin y as Bebbi halt aige und stur.
E Maa mit vyyl Bulver kaufft Zytige yy
Billig Zyyg in der Oschtschwyz und aini am Ryy
Die wo n em nit gheere – die schryybe bigott
als iber dää wo me dootschwyyge sott.
In Sissach isch e Gschyss und e ganz e grooss Gschrei
E Metzger duet metzge – me finds ai Sauerei.
E Pfaff muess sich geissle – fascht wie ne Fakir,
Y haa immer scho dänggt – die sinn anderscht as mir.
Im e Filmli sait Baasel Tourismus rabiaat,
Mir syyge e „Wältstadt im Däsche-Formaat“ !
Baasel syyg „d Stadt mit de kiirzischte Wääg“
Bim Wessels sinn s Kurzschliss iber meereri Dääg.
Jetz wänn si in Baasel no s Haize verbiete
Sinn in der Regierig denn numme no Niete ?
Mit der Fäärnhaizig haize, das wuurd mi no raize
Aber nur wenn d Regierig grad au kennsch verhaize.